รัฐบาล ยืนยันมาตรการแก้ปัญหาการแพร่ระบาดของโรคโควิด -19 มาถูกทาง พร้อมขอทุกฝ่ายให้ความร่วมมือ
รัฐบาล ยืนยันมาตรการแก้ปัญหาการแพร่ระบาดของโรคโควิด -19 มาถูกทาง พร้อมขอทุกฝ่ายให้ความร่วมมือ ศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 (โควิด -19) ภายใต้ศูนย์บริหารสถานการณ์โควิด -19  นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะผู้อำนวยการศูนย์ข้อมูลฯ แถลงข่าวถึงภาพรวมสถานการณ์ของโรคโควิด -19 เข้าสู่เดือนที่ 3 โดยไทยยังมีจำนวนผู้ป่วยเพิ่มขึ้น แต่จำนวนผู้เสียชีวิตยังคงอยู่ที่ 1 ราย และเป็นประเทศที่มีผู้ป่วยอยู่ในลำดับที่ 40 จากกว่า 100 ประเทศที่ได้รับผลกระทบ ปัจจุบันรัฐบาล ดำเนินมาตรการต่างๆ อย่างเข้มข้น เพื่อไม่ให้เชื้อจากต่างประเทศเข้ามาในไทย ทั้งการยกเลิกฟรีวีซ่า และ Visa on Arrival  การปิดสถานบันเทิง ผับ บาร์ สนามม้า สนามมวย โรงภาพยนตร์ โรงเรียนนานาชาติ มหาวิทยาลัย อาบอบนวด ฟิตเฟส และที่สำคัญให้เหลื่อมเวลาการทำงาน เพื่อลดความแออัดในสถานที่ราชการ การเลื่อนวันหยุดสงกรานต์ช่วงวันที่ 13-15 เมษายน โดยจะไปชดเชยให้หลังสถานการณ์เรียบร้อยดีแล้ว พร้อมเน้นย้ำประชาชนให้ช่วยกันดูแลสุขภาพ งดไปสถานที่ที่มีคนไปเป็นจำนวนมาก รวมทั้งหาหน้ากากทางเลือก หรือหน้ากากอนามัยมาสวมใส่ ล้างมือบ่อยๆ รับฟังข่าวสารของทางรัฐบาลและปฏิบัติตามคำแนะนำของกระทรวงสาธารณสุขนางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวว่า ในวันนี้ นายกรัฐมนตรีได้ตรวจเยี่ยมกระทรวงสาธารณสุข และรับฟังการเตรียมมาตรการต่างๆ เพื่อป้องกันการแพร่ระบาดของโรค โดยยืนยันว่ากระทรวงสาธารณสุขดำเนินมาตรการต่างๆ ทุกทาง และจากนี้จะยังยกระดับความเข้มข้นขึ้นไปอีก จึงขอให้ไม่ต้องเป็นห่วงกรณีคนไทยที่เดินทางกลับจากประเทศเสี่ยงจะได้รับผลกระทบจากมาตรการที่กำหนด เนื่องจากมีทีมประเทศไทยดูแล ส่วนมาตรการปิดสถานบันเทิงและแหล่งที่มีคนเป็นจำนวนมากนั้น ได้ประสานกระทรวงมหาดไทย สั่งการไปยังผู้ว่าราชการจังหวัด ให้อำนาจพิจารณาเรื่องการปิดสถานบันเทิงได้ ไม่เฉพาะในพื้นทีกรุงเทพมหานครและปริมณฑล พร้อมให้ความมั่นใจว่า มาตรการต่างๆ ที่เตรียมไว้ เพียงพอต่อการรับมือการแพร่ระบาดของโรค แต่จะสำเร็จได้ต้องได้รับความร่วมมือจากประชาชนในการปฏิบัติตามมาตรการที่กระทรวงสาธารณสุขกำหนด รวมทั้งยังเตรียมมาตรการต่อไป เพื่อดูแลสุขภาพของประชาชนตลอดจนการเตรียมแผนเพื่ออยู่กับการแพร่ระบาดของโรคไว้อย่างน้อย 1 ปีนายชัยวัฒน์ ทองคำคูณ ปลัดกระทรวงคมนาคม ชี้แจงถึงมาตรการคัดกรองผู้โดยสารขาเข้า-ออกที่ท่าอากาศยานสุวรรณภูมิ ว่าเป็นไปอย่างเข้มงวดและมีคุณภาพทั้ง 5 จุด ส่วนกรณีพนักงานทำความสะอาดที่ป่วยวานนี้ ยืนยันว่าไม่ได้ติดเชื้อโควิด -19 ซึ่งขณะนี้อยู่ระหว่างการรักษาและตรวจหาสาเหตุการป่วย สำหรับการเลื่อนตั๋วเดินทาง หลังคณะรัฐมนตรีเลื่อนวันหยุดสงกรานต์ออกไป ซึ่งประชาชนที่ซื้อตั๋วเดินทางกับ บขส. ระหว่างวันที่ 1 -30 เมษายน สามารถคืนเงินได้ 100 เปอร์เซนต์แต่หากจะเลื่อนวันเดินทาง สามารถขยายเวลาออกไปได้อีก 90 วัน แต่ต้องแจ้งล่วงหน้าก่อนวันเดินทาง 1 วัน  ส่วนผู้ที่ซื้อตั๋วโดยสารรถไฟ ก่อนวันที่ 18 มีนาคม สามารถขอคืนเงินได้ 100 เปอร์เซนต์เช่นกัน จะต้องแจ้งก่อนวันเดินทางล่วงหน้า 3 วัน แต่หากแจ้งในวันเดินทางจะได้คืนร้อยละ 50 สำหรับผู้เดินทางโดยเครื่องบินของบริษัทการบินไทยและไทยสมายล์ สามารถเลื่อนวันเดินทางและเปลี่ยนเส้นทางการบินโดยไม่เสียค่าธรรมเนียม และหากจะเปลี่ยนชื่อผู้เดินทาง จะต้องเสียค่าธรรมเนียมจำนวน 500 บาท กรณีเดินทางเป็นหมู่คณะ สามารถแจ้งยกเลิกได้และสามารถเก็บค่าธรรมเนียมดังกล่าวไปใช้ได้ 1 หนึ่งปีสำหรับมาตรการช่วยเหลือผู้ประกอบการนั้น ได้แบ่งออกเป็น 2 กลุ่ม ได้แก่ ผู้ประกอบการสายการบินที่ได้รับผลกระทบ มีมาตรการลดค่าขึ้นลงและค่าจอดที่สนามบินร้อยละ 50 ควบคุมค่าบริการจราจรทางอากาศและค่าเช่าอาคารพื้นที่ร้อยละ 50 ลดค่าใช้จ่ายต่างๆ ให้กับผู้ประกอบการสายการบินร้อยละ 50 ส่วนผู้ประกอบการท่องเที่ยว จะจัดหาแหล่งเงินกู้ดอกเบี้ยต่ำให้อุตสาหกรรมท่องเที่ยวและให้สิทธิ์ปฏิเสธผู้โดยสารที่ติดเชื้อโควิด -19 ได้นายแพทย์รุ่งเรือง กิจผาติ ที่ปรึกษาระดับกระทรวงและโฆษกกระทรวงสาธารณสุข ยืนยันการดูแลผู้โดยสารที่ท่าอากาศยานสุวรรณภูมิเป็นไปอย่างเข้มงวด ไม่เพียงตรวจด้วยเครื่องเทอโมสแกน แต่ได้กระจายกำลังตรวจคัดกรองในจุดอื่นๆ ควบคู่ไปด้วย ทั้งนี้ ภาพรวมทั่วโลกมีผู้ป่วยกว่า 2 แสนคนจาก 168 ประเทศ แต่อาการรุนแรงไม่ถึงร้อยละ 4 ซึ่งไทยพบมีผู้ป่วยรุนแรง 3 คน จากผู้ป่วยกว่า 200 คน ส่วนที่มีอาการเบาร้อยละ 90 สามารถแพร่เชื้อได้มากที่สุด ดังนั้นจึงต้องดำเนินมาตรการเพิ่มระยะห่างทางสังคมเพื่อป้องกันการแพร่กระจาย พร้อมยืนยัน กระทรวงสาธารณสุขมียาเพียงพอสำหรับผู้ติดเชื้อ พร้อมขอความเห็นใจ เพราะขณะนี้บุคลากรทางการแพทย์ทำงานอย่างหนักและทำงานอย่างดีที่สุด จึงอยากให้ประชาชนเข้าใจว่าไม่ได้มีผู้ป่วยเฉพาะโรคโควิด -19 แต่ยังมีผู้ป่วยอุบัติเหตุในแต่ละวันอีกเป็นจำนวนมาก